Atle Berge (bedriftseier)

**Atle Sigmund Berge** (født 1952) er en norskfødt forretningsmann bosatt i Russland. Han har markert seg som støttespiller for den russiske krigføringen mot Ukraina. Han støtter også Vladimir Putins styre i Russland. 

I 2025 fikk han oppmerksomhet for å finansiere en reklamekampanje på T-banen i Oslo, mot den norske støtten til Ukraina. 

Berge har blitt knyttet til et samarbeid med FSB. Han har antydet at han er informant for russiske myndigheter om norske borgere. Han er i 2025 i ferd med å skaffe seg russisk statsborgerskap. 

Atle Berge er skattemessig bosatt i Bø i Vesterålen, men har sterke næringsinteresser i Russland. I 2024 ble han rangert som nummer 175 på liste over Norges mest formuende med 2,5 milliarder kroner.

## Næringsvirksomhet
Berge har bygget opp Ølen Betong, et familieeid selskap innen ferdigbetongproduksjon. I 2007 etablerte selskapet virksomhet i Murmansk. I 2017 ble betongvirksomhetene til Ølen Betong og Kongsvinger Betong slått sammen i selskapet Nordic Concrete Group. Berge har investert over 100 millioner i fabrikkanlegg i Russland. Ølen Betong Gruppen trakk seg ut av Russland i 2023, etter Russlands invasjon av Ukraina. Berge overtok da eierskapet til betongfabrikken i Murmansk (Ølen Betong Murmansk) og ble selv styreleder for dette selskapet.

I forbindelse med sin forretningsvirksomhet i Russland ble Berge i 2016 arrestert av FSB i Murmansk og utvist fra Russland i ti år. Han beskyldte i etterkant norsk etterretningstjeneste for å ha forsøkt å rekruttere ham til etterretningsvirksomhet. Etter utvisningen mente han at norske myndigheter hadde ødelagt for hans virksomhet i Russland. Han gikk til søksmål mot den norske stat og krevde erstatning på 145 millioner kroner. I 2020 tapte Berge saken og måtte betale en halv million i saksomkostninger. 

Den 10. mai 2025 i et intervju med *[[Kapital (tidsskrift)|Kapital]]* uttalte Berge at han lever som en greve i Russland, men at forholdet til Russland har ødelagt familielivet og kostet ham forholdet til barna. Ølen Betong, som i dag eies av Berges voksne barn, skrev i en pressemelding 21. mai at de ikke har noen tilknytning til Berge i dag, og at «selskapet tar avstand både med hensyn til budskap og politisk ståsted». *Finansavisen* rapporterte at Ølen Betong ble bygget opp av Berge til et selskap verdsatt til 2,5 milliarder kroner, men på grunn av hans sympatier for Russland ble han tvunget til å trekke seg fra virksomheten og kutte båndene til familien, og mottok «bare» 120 millioner kroner i kompensasjon. Avisen beskrev situasjonen som en «bitter familiekonflikt».

Til tross for sanksjonene mot Russland sier Berge at han overfører penger fra Russland til Norge, og at han har en metode for å omgå sanksjonsregimet.

## Politisk aktivitet
I november 2024 sa han: «Veldig bra at Trump blir president i USA. Da stansar sløseri pengane til Ukraina. Neste må vere at Noreg totalt stoppar slike løyvingar til Ukraina krigen, så må Venstre ut av Stortinget. Det mest håplause av alle parti. Krigs- og drepe partiet.»

Berge mente at norske humanitære frivillige som leverer ambulanser til Ukraina er masse gode bombemål, men presiserte det med at kanskje tankene bak dette utsagnet var at det ville kunne være veldig utsatte mål når det kom en konvoi med mange nye og spesielle biler. 

I mai 2025 ble det kjent at Berge stod bak pengegaver til det norsk partiet Fred og Rettferdighet. Pengegavene ble blant annet brukt til en annonsekampanje på T-banen i Oslo med slagord mot støtte til Ukraina i forbindelse med Krigen i Ukraina. Pengene kom fra et selskap som eier en stor bedrift i Russland. Berge fikk i etterkant medieoppmerksomhet, hvor han uttalte at han mente USA har skyld i krigen.

Berge antydet at han er informant for russiske myndigheter, og uttalte at han hadde møter med «høye makter i Russland» og nevnte diskusjoner om journalisten Thomas Nilsen. Nilsen sa at «mitt klare inntrykk er at dette er snakk om FSB, og beskjeden er veldig klar: Berge utveksler informasjon med russisk etterretning og snakker om navngitte norske borgere med dem». Overfor *[[Filter Nyheter]]* bekreftet Berge at han snakker med «høye makter» i Russland.

Han er i ferd med å skaffe seg russisk statsborgerskap og forventer å få russisk pass «om en stund».

## Referanser